KOMMISSIONENS DIREKTIV 96/76/EF af 29. november 1996 om ændring af direktiv 92/76/EØF om anerkendelse af beskyttede zoner, som er udsat for særlige plantesundhedsrisici i Fællesskabet (EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved Kommissionens direktiv 96/14/EF (2), særlig artikel 2, stk. 1, litra h), første afsnit,

under henvisning til Kommissionens direktiv 92/76/EØF af 6. oktober 1992 om anerkendelse af beskyttede zoner, som er udsat for særlige plantesundhedsrisici i Fællesskabet (3), senest ændret ved Kommissionens direktiv 96/15/EF (4), og

ud fra følgende betragtninger:

Ved direktiv 92/76/EØF, som ændret, blev bestemte zoner i Østrig, Finland og Sverige anerkendt som »beskyttede zoner« i henseende til visse skadegørere for en periode, der udløber den 31. december 1996;

af oplysninger fra Østrig og fra tilsynet med undersøgelserne, som er indsamlet af Kommissionens eksperter, fremgår det, at den foreløbige anerkendelse af den beskyttede zone for Østrig med hensyn til Erwinia amylovora (Burr.) Winsl. et al. bør forlænges i endnu en begrænset periode, således at de officielle ansvarlige organer i Østrig kan afslutte indsamlingen af oplysninger om udbredelsen af Erwinia amylovora og fuldføre bestræbelserne på at udrydde denne skadegører i Vorarlberg-området i Østrig;

af oplysninger fra Sverige og fra tilsynet med undersøgelserne, som er indsamlet af Kommissionens eksperter, fremgår det, at anerkendelsen af de beskyttede zoner for Sverige med hensyn til Bemisia tabaci Genn. (europæiske populationer), Leptinotarsa decemlineata Say, Beet necrotic yellow vein virus og Tomato spotted wilt virus bør forlænges til efter den 31. december 1996;

af oplysninger fra Finland og fra tilsynet med undersøgelserne, som er indsamlet af Kommissionens eksperter, fremgår det, at anerkendelsen af de beskyttede zoner for Finland med hensyn til Bemisia tabaci Genn. (europæiske populationer), Leptinotarsa decemlineata Say, Erwinia amylovora (Burr.) Winsl. et al., Beet necrotic yellow vein virus og Tomato spotted wilt virus bør forlænges til efter den 31. december 1996; den foreløbige anerkendelse af den beskyttede zone med hensyn til Globodera pallida (Stone) Behrens bør forlænges i endnu en begrænset periode, således at indsamlingen af oplysninger om muligheden for denne skadegørers etablering i nævnte zone kan afsluttes;

de i dette direktiv fastsatte foranstaltninger er i overensstemmelse med udtalelse fra Den Stående Komité for Plantesundhed -

UDSTEDT FØLGENDE DIREKTIV:

Artikel 1

I artikel 1 i direktiv 92/76/EØF foretages følgende ændringer:

1) I første afsnit indsættes »og for Østrig indtil den 31. december 1998« efter »anerkendes de nævnte zoner indtil den 31. december 1997«.

2) Andet afsnit affattes således:

»Når det gælder litra a), punkt 5a og 5b, anerkendes zonerne indtil henholdsvis den 31. december 1998 og den 31. december 1996«.

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv med virkning fra 1. januar 1997. De underretter straks Kommissionen herom.

Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.

2. Medlemsstaterne meddeler straks Kommissionen de nationale retsforskrifter, som de udsteder på det område, der er omfattet af dette direktiv. Kommissionen underretter de øvrige medlemsstater herom.

Artikel 3

Dette direktiv træder i kraft på dagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den 29. november 1996.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 68 af 19. 3. 1996, s. 24.

(3) EFT nr. L 305 af 21. 10. 1992, s. 12.

(4) EFT nr. L 70 af 20. 3. 1996, s. 35.